Un ”vamaiot”, un turist iubitor de Vama Veche a filmat aceste imagini în dimineața zilei de 3 mai 2024, după ce mii de tineri au petrecut toată noaptea pe plajă, profitând de minivacanța de 1 Mai. În imaginile publicate de Tudor Maxim pe grupul de Facebook ”Vama Veche” se vede cum plaja e acoperită cu mii de pet-uri și doze goale.
Pungile de plastic, chiștoacele de țigări și alte deșeuri nu lipsesc, astfel că tineretul este urecheat de internauții care remarcă lipsa de educație a celor ce vin din urmă. Așadar, atunci când nu se bat, tinerii din Vama Veche aruncă gunoaiele pe unde reușesc. Au existat, totuși, și voci de internauți care au criticat autoritățile pentru că nu au amplasat destule coșuri de gunoi pe plajă.
”Culmea este că sunt coșuri de gunoi în apropiere, puteau să le arunce sau să le ia cu ei”, s-a plâns Tudor Maxim, cel care a făcut public peisajul de groază. Mii de oameni au văzut deja acest videoclip și sute au comentat, majoritatea comentariilor condamnând atitudinea tinerilor care au petrecut și au lăsat gunoaie în urmă.
”Câtă mizerie! Oribil ce lasă în urmă oameni după o noapte de beție iar a doua zi, vi să faci plajă pe acest nisip. Jalnic”, se plânge un alt vamaiot. Interesant, astfel de scene se repetă an de an, fără ca nimeni să învețe din greșeli.
”Cică este rezervație naturală și când colo este plină de gunoi. Este greu pentru unii să se deplaseze pană la coșul de gunoi. Ar trebui puse camere de luat vederi să fie filmați cei care fac așa ceva”, s-a plâns un alt bărbat.
Între timp, un alt bărbat a făcut haz de necaz și a anunțat că ”s-a mutat cartierul Bronx la mare“, însă au existat și oameni care s-au plâns că nu există suficiente coșuri de gunoi pe litoral, ca și o scuză puerilă pentru acțiunile tineretului.
Au fost puși la conț și comercianții care s-au îmbogățit după aceste petreceri, dar nu s-au sinchisit să facă curat după clienții lor. Conform legii, dacă plaja este închiriată de un operator, acesta are obligația să facă curat pe plajă, în caz contrar treaba revenind în sarcina celor de la Direcția Apele Române Dobrogea Litoral.
Vama Veche, supranumită și paradisul drogurilor, a fost una dintre cele mai populate stațiuni în minivacanța de 1 Mai, în special de adolescenți. Cu toate că Vama Veche este privită de oamenii de rând drept un loc bizar, străinii par să vadă cu alți ochi ”frumusețea” acestui loc.
“Este prima dată când vin aici şi am fost cucerit! Un prieten din Franţa mi-a vorbit despre. Mi-a zis că e un loc incredibil pe care trebuie să-l vizitez”, a declarat un turist olandez pentru Observatornews.ro.